ཆོས་རྗེ་བྱང་སེམས་པའི་དྲུང་དུ་དབུ་མ་རིགས་ཚོགས་དང༌།བཞི་བརྒྱ་པ།འཇུག་པ་སོགས་དབུ་མའི་སྐོར་རྣམས་གསན་ཏེ་དབུ་མ་རྩ་བ་ཤེས་རབ་དང༌།དབུ་མ་ལ་འཇུག་པ་དང༌།བཞི་བརྒྱ་པ་གསུམ་ལ་ཊཱིཀྐ་མཛད་ཅིང༌།རྩ་ཤེའི་འགྲེལ་པ་ཚིག་གསལ་ལ་སྤྱི་དོན་ཡང་མཛད་ཅིང་འཆད་སྤེལ་གནང་སྟེ་དབུ་མའི་བཤད་སྲོལ་དར་བར་མཛད་པས་སྐབས་དེར་སོང་ན་དབུ་མ།བསྡད་ན་དབུ་མ་ཞེས་པའི་གཏམ་དེ་བྱུང་བར་གྲགས།སྐབས་དེར་གངས་ཅན་ལྗོངས་སུ་དབུ་ཚད་ཀྱི་རིགས་པའི་ལམ་ཐམས་ཅད་ཧ་ཅང་ཉམས་ནས་ཡོད་པ་ལ་རྗེ་འདིས་དབུ་ཚད་ཀྱི་རིགས་པའི་ལམ་སྲོལ་ཕྱེ་བར་མཁས་གྲུབ་རྗེས་གསུངས་ཤིང་།རྗེ་ཙོང་ཁ་པ་བློ་བཟང་གྲགས་པས་ཀྱང་རྒྱལ་བའི་གསུང་རབ་ཀྱི་དྲང་ངེས་རྣམ་པར་འབྱེད་པའི་ཤིང་རྟ་ཆེན་པོ་དག་གི་ལམ་སྲོལ།དབུ་ཚད་ཀྱི་རིགས་པའི་སྒོ་དང་པོར་རྗེ་འདི་ཉིད་ལས་རྙེད་པས་འགྲན་ཟླ་མེད་པའི་བླ་མ་གཙོ་བོར་མཛད་པ་ཡིན་པར་ཡང་གསུངས།